Diari Oficial de la Generalitat Valenciana


Sumari del DOGV 9886, del 05-07-2024 (2024/5980)

RESOLUCIÓ de 5 de juny de 2024, de la Direcció General de Transports i Logística, de la Generalitat, per la qual s'aprova el Pla de mobilitat sostenible de l'àrea industrial avançada de Font del Gerro.
---------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9886

Data del DOGV
:   05-07-2024

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2024/5980


Data del document
:   05-06-2024

Organisme emissor
:   Conselleria de Medi Ambient, Aigua, Infraestructures i Territori

Tipus de document
:   Resolució

Descriptors 

:   * Conselleria de Medi Ambient, Aigua, Infraestructures i Territori

RESOLUCIÓ de 5 de juny de 2024, de la Direcció General de Transports i Logística, de la Generalitat, per la qual s'aprova el Pla de mobilitat sostenible de l'àrea industrial avançada de Font del Gerro. [2024/5980]  
En referència al Pla de mobilitat sostenible de l'àrea industrial avançada de Font del Gerro (Paterna) que ha redactat la Conselleria de Medi Ambient, Aigua, Infraestructures i Territori, es destaquen els següents:  
  
Antecedents de Fet  
Primer. El 06.10.2020 la Direcció General d'Obres Públiques, Transport i Mobilitat Sostenible de la Conselleria de Política Territorial, Obres Públiques i Mobilitat inicia l'expedient de redacció del Pla de mobilitat sostenible de l'àrea industrial avançada de Font del Gerro. Es tracta d'una iniciativa que pretén fomentar la redacció de plans de mobilitat en els polígons industrials de la Comunitat i que mitjançant este exemple de pla de mobilitat en una de les àrees industrials més importants del territori valencià (Font del Gerro) pretén servir d'exemple perquè altres polígons elaboren els seus respectius plans de mobilitat a través de les seues Entitats de Gestió i Modernització (EGM) en coordinació amb els ajuntaments on s'enquadren.  
Segon. Entre maig i juny de 2021 es demana la participació d'empresaris, treballadors i visitants de l'àrea industrial perquè emplenen enquestes d'hàbits de mobilitat en les instal·lacions que permeten fer una radiografia dels comportaments actuals en la matèria i de la seua predisposició a canviar-los en virtut de les accions que podria posar en marxa el pla.  
Tercer. El gener de 2024 es presenta en acte públic la versió preliminar del Pla de mobilitat i s'obri un període més intens de participació pública que permet millorar el document amb les aportacions d'empresaris, treballadors, visitants i ciutadans en general. Amb estes millores, la versió preliminar del document es convertix en versió final del Pla de mobilitat de Font del Gerro.  
Quart. El 30.05.2024, el Servici de Mobilitat (SMOV) de la Conselleria de Medi Ambient, Aigua, Infraestructures i Territori emet informe tècnic favorable a l'aprovació definitiva d'esta versió millorada del Pla de mobilitat.  
  
Fonaments de Dret  
Primer. L'article 9 de la Llei 6/2011, de mobilitat de la Comunitat Valenciana, establix que els plans de mobilitat són els instruments que concreten, en un àmbit o implantació determinada, els objectius de seguretat, accessibilitat, salut, eficiència energètica, millora del medi ambient, intermodalitat i aposta pel transport públic establits en esta norma. A més dels plans supramunicipals i municipals de mobilitat, la llei també preveu plans de mobilitat d'elements singulars per la seua capacitat de generació o atracció de desplaçaments.  
  
Segon. Este Pla de mobilitat afecta instal·lacions anteriors a la promulgació de la Llei 6/2011, d'1 d'abril, de mobilitat de la Comunitat Valenciana (LMOV); per tant, no és un pla d'obligatòria redacció des del punt de vista dels articles 10 i 12 d'esta.  
  
Tercer. El Servici de Mobilitat de la Direcció General de Transports i Logística ha estudiat el Pla de mobilitat de Font del Gerro i el 30.05.2024 ha informat favorablement sobre l'aprovació definitiva. En este informe, l'argumentació i les conclusions del qual es compartixen per este centre directiu, es posa de manifest que:  
«El Servici de mobilitat ha comprovat el seu contingut i confirma que es milloren les connexions ciclopedestres entre l'àrea industrial i els nuclis urbans confrontants (Paterna, la Canyada, etc.). Hi ha, i es millora, el servici de transport públic urbà amb el nucli principal i el servici de transport públic interurbà amb la ciutat de València. D'altra banda, el contingut del Pla de mobilitat de Font del Gerro està coordinat amb la versió preliminar del Pla de mobilitat metropolitana de València i està concertat amb l'Ajuntament de Paterna …».  
Quart. La versió preliminar del Pla de mobilitat va ser sotmesa a participació pública 30 dies hàbils a partir del 31.01.2024. Durant este període es van rebre 33 al·legacions o observacions formulades per dos al·legants. L'Ajuntament de Paterna va emetre informe sobre este Pla el 13.03.2024 i estes observacions han sigut tingudes en compte en l'aprovació del document.  
Quint. El Decret 10/2023 del Consell determina les competències de la Conselleria de Medi Ambient, Aigua, Infraestructures i Territori en matèria de transports. Mitjançant resolució del titular de 23 de juliol de 2019 es delega la competència d'aprovació dels plans de mobilitat en la persona titular de la Direcció General d'Obres Públiques, Transport i Mobilitat Sostenible; en este cas, i en virtut de l'article 16.1 del Decret 147/2023, de 5 de setembre (DOGV 9678), s'atribuïx esta competència en la persona titular de la Direcció General de Transports i Logística.  
  
  
A la vista de tot el que antecedix, resolc:  
  
Primer.  
Aprovar definitivament el Pla de mobilitat sostenible de l'àrea industrial avançada de Font del Gerro.  
  
Segon.  
Informar de l'aprovació d'este pla de mobilitat a través del Diari Oficial de la Generalitat Valenciana.  
  
Contra la present resolució, que posa fi a la via administrativa, podrà interposar-se recurs potestatiu de reposició davant la consellera de Medi Ambient, Aigua, Infraestructures i Territori en el termini d'un mes, comptat des de l'endemà de la publicació d'esta, d'acord amb el que establixen els articles 123 i 124 de la Llei 39/2015, d'1 d'octubre, del procediment administratiu comú de les administracions públiques, o bé, recurs contenciós administratiu, davant la sala contenciosa del Tribunal Superior de Justícia de la Comunitat Valenciana en el termini de dos mesos, comptats des de l'endemà de la publicació d'esta, de conformitat amb el que es preveu en l'article 46.1 de la Llei 29/1998, de 13 de juliol, reguladora de la jurisdicció contenciosa administrativa. Tot això, sense perjuí que puga exercitar-se qualsevol altre recurs que s'estime oportú.  
  
València, 5 de juny de 2024.- El director general de Transports i Logistica: Manuel Rios Pérez.